Ministerstvo financií SR

Usmernenie č.:	8/2007- U

Aktualizácia č.:	8/2007- U, verzia 3.0

Vecné zameranie:	Usmernenie k Zmluve o nenávratnom finančnom príspevku medzi NKB a sprostredkovateľom v rámci Finančného mechanizmu EHP a Nórskeho finančného mechanizmu

Vydáva:		Odbor koordinácie finančného riadenia
Sekcia európskych a medzinárodných záležitostí
Ministerstvo financií SR 

Určené pre:	Národný kontaktný bod, sprostredkovatelia blokových grantov

Počet príloh:		0

Dátum vydania:	23.06.2009
Dátum účinnosti:	23.06.2009

Schválila: 			..................................................................
Mgr. Marcela Zubriczká
generálna riaditeľka sekcie európskych a medzinárodných záležitostí 

ÚVOD

Platobný orgán (ďalej aj „PO“) má v zmysle článku 3.1.3 uznesenia vlády SR č. 262/2007, verzia 2.0 v kompetencii vydávanie usmernení k finančnému riadeniu Finančného mechanizmu Európskeho hospodárskeho priestoru (ďalej len „FM EHP“), Nórskeho finančného mechanizmu (ďalej len “NFM“) v spolupráci s Národným kontaktným bodom (ďalej len „NKB“). 

Cieľom tohto usmernenia je stanoviť povinné články týkajúce sa finančného riadenia zmluvy medzi NKB a sprostredkovateľom (ďalej len „Zmluvy“) v rámci FM  EHP a NFM. 

Usmernenie svojím obsahom vychádza z podmienok stanovených v dokumente „Pravidlá implementácie finančného mechanizmu EHP a Nórskeho finančného mechanizmu“, verzia 2.0 schválených dňa 26. 05. 2009, národnej legislatívy a právneho rámca Európskeho hospodárskeho priestoru.

Úlohou Úradu vlády SR v pozícii NKB je zapracovať články tohto usmernenia do každej Zmluvy. 

1 Účtovníctvo sprostredkovateľa

Článok č.
Účtovníctvo sprostredkovateľa

1)	Sprostredkovateľ sa zaväzuje v rámci svojho účtovníctva vedeného podľa zákona č. 431/2002 Z.z. o účtovníctve v znení neskorších predpisov viesť oddelene účtovné záznamy vzťahujúce sa na prijímanie a poskytovanie finančných prostriedkov v súlade s touto Zmluvou. Týmto nie sú dotknuté povinnosti účtovnej jednotky vyplývajúce zo zákona č. 431/2002 Z.z. o účtovníctve v znení neskorších predpisov.
2)	Sprostredkovateľ sa zaväzuje osobitne analyticky zaznamenávať (na analytických účtoch a v analytickej evidencii) všetky skutočnosti týkajúce sa prijímania a poskytovania finančných prostriedkov konečným prijímateľom/príjemcom pomoci alebo ich vrátenia podľa blokového grantu, podprojektov blokového grantu, zdrojov financovania, druhov platieb a podľa ostatných potrieb finančného riadenia. Pre potreby finančnej kontroly, certifikácie, ako aj auditu je sprostredkovateľ povinný vždy preukázať v rámci výdavkov daného blokového grantu ako celku, osobitne výdavky na riadenie blokového grantu a osobitne prevody finančných prostriedkov konečných prijímateľov/príjemcov pomoci na jednotlivé podprojekty. O spôsobe vedenia účtovníctva, najmä  o spôsobe oddelenia účtovných záznamov podľa odseku 1 v rámci účtovníctva účtovnej jednotky, tvorbe a vedení analytických účtov a analytickej evidencie vedie sprostredkovateľ písomné záznamy vrátane účtového rozvrhu. 
3)	Záznamy v účtovníctve musia umožniť monitorovanie finančného pokroku dosiahnutého pri realizácii blokového grantu, vytvoriť základ pre nárokovanie platieb a uľahčiť proces overovania a kontroly výdavkov zo strany orgánov uvedených v článku X (doplní NKB po očíslovaní článkov Zmluvy) tejto Zmluvy. 
4)	Sprostredkovateľ sa zaväzuje vykonávať na vyžiadanie platobného orgánu pravidelné zosúlaďovanie účtovných údajov medzi sprostredkovateľom a platobným orgánom, ktorého účelom je overiť súlad  údajov  v účtovníctve sprostredkovateľa s údajmi v účtovníctve platobného orgánu a odsúhlasovanie zostatkov finančných prostriedkov na jednotlivých bankových účtoch sprostredkovateľa so stavmi na účtoch hlavnej knihy v účtovníctve. Zosúlaďovanie a odsúhlasovanie bude sprostredkovateľ vykonávať k poslednému dňu príslušného kalendárneho štvrťroka (k 31.3., k 30.6., k 30.9. a k 31.12.).
5)	Predmetom zosúlaďovania sú vzájomné vzťahy medzi sprostredkovateľom a platobným orgánom (pohľadávky a záväzky) a jednotlivé finančné toky medzi platobným orgánom a sprostredkovateľom za príslušný kalendárny štvrťrok. Podklady pre zosúlaďovanie bude sprostredkovateľ platobnému orgánu predkladať vo forme písomnej správy v lehote do 20 pracovných dní po ukončení kalendárneho štvrťroka v štruktúre, ktorú určí platobný orgán. Následne platobný orgán doplní do písomnej správy údaje z účtovníctva platobného orgánu a zašle písomnú správu o zosúlaďovaní v papierovej aj elektronickej forme sprostredkovateľovi do 20 pracovných dní od zaregistrovania tejto písomnej správy.
6)	Odsúhlasovanie zostatkov finančných prostriedkov na jednotlivých bankových účtoch so stavmi na účtoch hlavnej knihy v účtovníctve bude sprostredkovateľ vykonávať v písomnej forme v  lehote do  20 pracovných dní od ukončenia kalendárneho štvrťroka. 
7)	Sprostredkovateľ sa zaväzuje predkladať platobnému orgánu aj ďalšie informácie a údaje z účtovníctva, ktoré sa týkajú predmetu Zmluvy spôsobom určeným  platobným orgánom a v ním určenom rozsahu, štruktúre a termíne, ak o ne platobný orgán požiada. 
8)	Sprostredkovateľ sa zaväzuje uchovávať a ochraňovať účtovnú dokumentáciu a podpornú dokumentáciu týkajúcu sa prijímania a poskytovania prostriedkov v zmysle tejto Zmluvy, vrátane písomných záznamov o vedení účtovníctva podľa odseku 2 a písomné záznamy týkajúce sa zosúlaďovania a odsúhlasovania blokového grantu v súlade so zákonom č. 431/2002 Z.z. o účtovníctve v znení neskorších predpisov minimálne však 10 rokov od schválenia záverečnej správy o projekte.    

2 Systém účtov

Článok č.
Účty sprostredkovateľa

1)	V prípade mimovládnych organizácií 
NKB prostredníctvom PO zabezpečí poskytnutie preddavkov zo zdrojov predplatenia prostriedkov FM EHP a NFM a zo štátneho rozpočtu na spolufinancovanie (ďalej len „nenávratný finančný príspevok, alebo „NFP“) sprostredkovateľovi bezhotovostne na účty, ktoré má otvorené v banke, a ktoré sú vedené v národnej mene. Sprostredkovateľ otvára jeden osobitný účet na výdavky na riadenie blokového grantu vzniknuté pri implementácii blokového grantu a jeden osobitný účet na výdavky financovania podprojektov (ďalej aj „osobitné účty“). 

Účet otvorený na výdavky na riadenie blokového grantu
Názov účtu:
Banka:
Číslo účtu (vrátane predčíslia): 
Kód banky:

Účet otvorený na financovanie podprojektov 
Názov účtu:
Banka:
Číslo účtu (vrátane predčíslia): 
Kód banky:

V prípade štátnych rozpočtových alebo príspevkových organizácií:
NKB prostredníctvom PO zabezpečí poskytnutie nenávratného finančného príspevku sprostredkovateľovi bezhotovostne na mimorozpočtové účty, ktoré má otvorené v Štátnej pokladnici, a ktoré sú vedené v národnej mene. Sprostredkovateľ otvára jeden osobitný mimorozpočtový účet na výdavky na riadenie blokového grantu vzniknuté pri implementácii blokového grantu a jeden osobitný mimorozpočtový účet na výdavky financovania podprojektov (ďalej aj „osobitné účty“).. 

Účet otvorený na výdavky na riadenie blokového grantu
Názov účtu:
Štátna pokladnica:
Číslo účtu (vrátane predčíslia): 
Kód Štátnej pokladnice:

Účet otvorený na financovanie podprojektov
Názov účtu:
Štátna pokladnica:
Číslo účtu (vrátane predčíslia): 
Kód Štátnej pokladnice:

2)	Sprostredkovateľ je povinný udržiavať osobitné účty otvorené a nesmie ich zrušiť až do doby úplného finančného vyrovnania blokového grantu.
3)	Účty štátnej rozpočtovej organizácie a štátnej príspevkovej organizácie  sú neúročené.
4)	V prípade, ak účty sprostredkovateľa sú úročené, sprostredkovateľ prevádza výnos vzniknutý z NFP alebo jeho časti za uplynulý rok raz ročne na účet a spôsobom určeným NKB. Sprostredkovateľ sa zaväzuje, že v Zmluve o poskytnutí NFP zaviaže konečného prijímateľa, ktorý využíva systém zálohových platieb alebo systém predfinancovania, povinnosťou previesť sprostredkovateľovi raz ročne výnos vzniknutý na osobitnom účte. Sprostredkovateľ požiada konečného prijímateľa o vrátenie finančných prostriedkov vzniknutých z prostriedkov NFP v čase od 1. januára do 31. decembra najneskôr v posledný pracovný deň v danom kalendárnom roku. Sprostredkovateľ sa zaväzuje previesť výnosy konečných prijímateľov spolu s výnosmi vzniknutými na obidvoch samostatných účtoch sprostredkovateľa v období predchádzajúceho kalendárneho roka v prospech stanoveného účtu PO najneskôr 31. januára prebiehajúceho kalendárneho roka a zároveň o tejto skutočnosti informuje PO. 
5)	Sprostredkovateľ je oprávnený využívať na úhradu špecifických výdavkov (napr. nájom, mzdy) okrem osobitného účtu zriadeného pre výdavky na riadenie blokového grantu aj iné účty, ktorými disponuje. Tieto výdavky nesmú byť hradené z osobitného účtu zriadeného na príjem finančných prostriedkov v rámci iných programov zahraničnej pomoci (napr. iných individuálnych projektov/podprojektov FM EHP, NFM, projektov financovaných zo ŠF, KF, EFF alebo ŠFM). Počnúc dňom pripísania prvého preddavku a následne sprostredkovateľ prevádza minimálne raz mesačne prostriedky z účtu na riadenie blokového grantu na účty, z ktorých priebežne realizuje úhrady špecifických výdavkov. Sprostredkovateľ prevedie sumu vo výške oprávnených výdavkov vzniknutých počas predchádzajúceho kalendárneho mesiaca do piatich pracovných dní od ukončenia predmetného mesiaca. V prípade, ak NKB, PO alebo ÚFM vylúči niektoré výdavky sprostredkovateľa z Priebežnej správy o projekte (ďalej len „PIR“), ktoré boli realizované vyššie uvedeným spôsobom, sprostredkovateľ je povinný previesť finančné prostriedky vo výške neoprávnených výdavkov z účtu, ktorým disponuje, v prospech osobitného účtu na riadenie blokového grantu. Sprostredkovateľ je následne oprávnený tieto finančné prostriedky opätovne použiť na riadenie blokového grantu. 

3 Platby
Článok č.
Platby - systém preddavkov v rámci blokového grantu

1)	NKB prostredníctvom platobného orgánu zabezpečí poskytovanie nenávratného finančného príspevku na základe žiadosti o preddavok, predloženej sprostredkovateľom na predpísanom formulári, overenej NKB a schválenej platobným orgánom. Každý preddavok je sprostredkovateľovi realizovaný pomerne za prostriedky FM EHP/NFM a prostriedky štátneho rozpočtu na spolufinancovanie v pomere schválenom v dohode o poskytnutí grantu, t. j. do výšky stanovenej v článku (doplní NKB po očíslovaní článkov Zmluvy) tejto Zmluvy, vyjadrenej v percentách z celkových oprávnených výdavkov.
2)	Sprostredkovateľ predkladá NKB žiadosť o preddavok v národnej mene. Žiadosť o preddavok vypracováva s ohľadom na plán realizácie projektu (ďalej aj „PIP“) uvedený v prílohe č. X (doplní NKB po očíslovaní príloh Zmluvy) tejto  Zmluvy a sprostredkovateľ ju vyhotovuje v dvoch origináloch, pričom jeden originál zostáva u sprostredkovateľa a druhý predkladá NKB. Sprostredkovateľ predkladá žiadosť o druhý a ďalšie preddavky spolu s PIR v zmysle tejto Zmluvy aj v prípade, ak čerpal len výdavky na riadenie blokového grantu, tzn. aj za to reportovacie obdobie, kedy ešte neboli čerpané a v PIR vykázané prostriedky v rámci podprojektov. 
3)	Sprostredkovateľ prevádza prostriedky financovania podprojektov konečným prijímateľom/príjemcom pomoci v národnej mene. Výdavky sprostredkovateľa na riadenie blokového grantu môžu byť, rovnako ako oprávnené výdavky konečného prijímateľa/príjemcu pomoci spojené s podprojektom, uhrádzané v inej mene ako národná mena. Príslušné účtovné doklady vystavené dodávateľom/zhotoviteľom v cudzej mene sú sprostredkovateľom konečnému prijímateľovi/príjemcovi pomoci preplácané formou refundácie v národnej mene. Prípadné kurzové rozdiely na svojej úrovni znáša v prípade výdavkov na riadenie blokového grantu sprostredkovateľ, resp. v prípade výdavkov financovania podprojektov samotný konečný prijímateľ/príjemca pomoci. Za kurzový rozdiel sa nepovažuje rozdiel vznikajúci na úrovni sprostredkovateľa – v prípade výdavkov na riadenie blokového grantu, resp. na úrovni konečného prijímateľa/príjemcu pomoci v prípade prostriedkov financovania podprojektov medzi dňom zaúčtovania záväzku v účtovníctve a dňom zaúčtovania platby záväzku dodávateľovi/zhotoviteľovi. Takýto rozdiel je irelevantný z hľadiska splnenia podmienok oprávnenosti pre stanovenie výšky výdavku deklarovaného sprostredkovateľom - v prípade výdavkov na riadenie blokového grantu, resp. konečným prijímateľom/príjemcom pomoci. 
4)	Sprostredkovateľovi vznikne nárok na preddavok, resp. jeho časť iba v prípade, ak podá úplnú žiadosť o preddavok, ktorej predmetom sú výdavky spĺňajúce všetky podmienky uvedené v článku X (doplní NKB po očíslovaní článkov Zmluvy) tejto Zmluvy a v Príručke pre konečného prijímateľa/príjemcu pomoci/sprostredkovateľa blokového grantu z Finančného mechanizmu EHP a Nórskeho finančného mechanizmu (ďalej len „Príručka“), a to až v momente schválenia žiadosti o preddavok platobným orgánom.
5)	Sprostredkovateľ predloží žiadosť o prvý preddavok NKB po podpise tejto Zmluvy a po schválení vnútorného manuálu sprostredkovateľa. Súčasťou žiadosti o prvý preddavok je odhad očakávaných výdavkov (ďalej len „OOV“) na prvých 6 mesiacov realizácie blokového grantu (prípadne iný počet mesiacov, ak tak vyplýva z PIP). Prvý mesiac OOV prvého preddavku začína v súlade s prvým mesiacom reportovacieho obdobia stanoveného v PIP aktuálneho v čase predloženia žiadosti o prvý preddavok na NKB. Reportovacie obdobie prvého preddavku sa rovná súčtu prvého a druhého reportovacieho obdobia stanoveného pre daný blokový grant v PIP. Suma žiadaného prvého preddavku nesmie prekročiť 40 % z NFP vyplývajúceho pre blokový grant z tejto Zmluvy.
6)	Sprostredkovateľ predkladá žiadosť o prvý preddavok na sekretariát NKB v lehote 15 pracovných dní od začiatku reportovacieho obdobia. V odôvodnených prípadoch (napr. neschválenie vnútorného manuálu sprostredkovateľa), kedy sprostredkovateľ nie je schopný stihnúť vyššie uvedenú lehotu, začlení aktuálne reportovacie obdobie do nultého preddavku a žiadosť o prvý preddavok predkladá v lehote 15 pracovných dní od začiatku nasledujúceho reportovacieho obdobia. 
7)	Po prijatí žiadosti NKB vykoná overenie formálnej správnosti predloženej žiadosti o prvý preddavok v lehote 10 pracovných dní od doručenia žiadosti na sekretariát NKB, v rámci ktorého overí pravdivosť, kompletnosť a správnosť vyplnenia žiadosti o prvý preddavok. V prípade formálnych nedostatkov vyzve sprostredkovateľa, aby v lehote (doplní NKB) pracovných dní žiadosť doplnil. V prípade závažných nedostatkov, alebo nedoplnenia požadovaných údajov v stanovenom čase, žiadosť zamietne. NKB informuje sprostredkovateľa o zamietnutí do 15 pracovných dní odo dňa zaregistrovania úplnej žiadosti o prvý preddavok. 
8)	NKB overí reálnosť OOV z pohľadu schváleného blokového grantu a s ohľadom na PIP a pristúpi k definovaniu výšky prvého preddavku, pričom môže požadovanú sumu znížiť. Nakoľko PIP predstavuje indikatívny plán implementácie a realizácie výdavkov v rámci blokového grantu, OOV nemusí byť v súlade s PIP. NKB výšku prvého preddavku schvaľuje s ohľadom na reálnosť predloženého OOV a žiadosť o prvý preddavok:
•	schváli; 
•	schváli v zníženej sume;
•	pozastaví schvaľovanie žiadosti o prvý preddavok;
•	zamietne. 
9)	NKB v prvých dvoch prípadoch v lehote 15 pracovných dní odo dňa doručenia úplnej žiadosti o prvý preddavok registruje žiadosť v systéme ISUF, pričom použije dátum doručenia žiadosti na sekretariát NKB. Zároveň v lehote 15 pracovných dní predkladá schválenú žiadosť o prvý preddavok v origináli spolu s OOV na sekretariát PO. NKB zodpovedá za identickosť elektronickej a papierovej verzie žiadosti o prvý preddavok a OOV postúpenej na PO. NKB v rámci tej istej lehoty zasiela elektronickou formou sprostredkovateľovi a na kópiu platobnému orgánu oznámenie o schválení žiadosti o prvý preddavok v požadovanej alebo v zníženej sume a jej postúpení na PO, zamietnutí alebo pozastavení schvaľovania. NKB v prípade schválenia v zníženej sume, pozastavenia schvaľovania žiadosti o prvý preddavok, resp. neschválenia informuje aj o dôvodoch takéhoto postupu.
10)	V prípade, ak sprostredkovateľovi vznikol nárok na vyplatenie prvého preddavku, NKB prostredníctvom platobného orgánu zabezpečí zaslanie platobného príkazu na nenávratný finančný príspevok, resp. jeho časť Štátnej pokladnici do 50 pracovných dní odo dňa doručenia úplnej žiadosti o prvý preddavok na NKB. Za deň doručenia úplnej žiadosti o prvý preddavok sa považuje deň registrácie úplnej žiadosti o prvý preddavok na NKB. 
11)	Sprostredkovateľ vypracuje žiadosť o nultý preddavok na takú sumu nárokovaných výdavkov sprostredkovateľa, ktoré uhradil v čase od dátumu oprávnenosti výdavkov stanovenom v tejto Zmluve až po deň predchádzajúci reportovaciemu obdobiu žiadosti o prvý preddavok. Sprostredkovateľ predkladá žiadosť o nultý preddavok v lehote 15 pracovných dní od skončenia reportovacieho obdobia predchádzajúceho obdobiu žiadosti o prvý preddavok.
12)	Postup overovania a schvaľovania žiadosti o nultý preddavok vrátane lehôt je vzhľadom na úkony súvisiace so schválením PIR rovnaký ako pri druhom a ďalších preddavkoch. 
13)	Sprostredkovateľ v lehote 15 pracovných dní po začatí aktuálneho reportovacieho obdobia vyplývajúceho z aktuálneho PIP predkladá NKB žiadosť o ďalší preddavok vzťahujúci sa na reportovacie obdobie nasledujúce po aktuálnom reportovacom období. V prípade žiadosti o druhý preddavok je to lehota 15 pracovných dní po uplynutí prvého reportovacieho obdobia deklarovaného v žiadosti o prvý preddavok. 
14)	Sprostredkovateľ spolu so žiadosťou o ďalší preddavok zároveň predkladá PIR za predmetné predchádzajúce reportovacie obdobie. V prípade, ak sprostredkovateľ v žiadosti o ďalší preddavok deklaruje výdavky na riadenie blokového grantu, súčasťou príloh k žiadosti o ďalší preddavok sú účtovné doklady a iná podporná dokumentácia, výpis z jeho bankového účtu otvoreného na výdavky na riadenie (originál alebo kópia overená podpisom a odtlačkom pečiatky jeho štatutárneho orgánu). Sprostredkovateľ predkladá PIR za každé predchádzajúce reportovacie obdobie, a to aj v prípade, ak pre potreby aktuálneho a nasledujúceho reportovacieho obdobia disponuje potrebnou sumou finančných prostriedkov na svojich osobitných účtoch. V takom prípade predkladá PIR za prechádzajúce reportovacie obdobie a OOV na reportovacie obdobie nasledujúce po aktuálnom reportovacom období spolu s prílohami vyplývajúcimi zo Zmluvy a z Príručky samostatne. Sprostredkovateľ v takom prípade neprekladá  žiadosť o ďalší preddavok. Sprostredkovateľ obdobne predkladá aj PIR, ktorá znie na sumu 0 EUR. 
15)	Ak sprostredkovateľ v rámci uvedenej lehoty 15 pracovných dní po začatí reportovacieho obdobia nedisponuje originálom aktuálnej PIR, predloží žiadosť o ďalší preddavok, ako aj všetky požadované dokumenty vrátane príloh vyplývajúcich zo Zmluvy a z aktuálnej Príručky bez PIR. NKB v taktom prípade po overení všetkých dokumentov pozastaví schvaľovanie žiadosti o ďalší preddavok až do doby, kedy sprostredkovateľ predloží originál PIR v papierovej aj elektronickej forme. NKB zároveň požiada ÚFM o zlúčenie aktuálneho a následného reportovacieho obdobia uvedeného v PIP, pričom pokračuje v procese schvaľovania predloženej o žiadosti o ďalší preddavok. 
16)	Ak sprostredkovateľ nemá formulár PIR pre predmetné zúčtovacie obdobie k dispozícii ani k poslednému dňu kalendárneho mesiaca ďalšieho reportovacieho obdobia, NKB požiada ÚFM o zlúčenie nezúčtovaného a následného reportovacieho obdobia uvedeného v PIP. 
17)	Výšku ďalšieho preddavku schvaľuje NKB v zmysle nasledovných podmienok:
•	suma predchádzajúceho preddavku nezúčtovaná v PIR môže byť doplnená len do výšky 40% z NFP vyplývajúceho pre blokový grant z tejto Zmluvy.,
•	výška druhého preddavku je stanovená ako suma deklarovaná v OOV na nasledujúce reportovacie obdobie (3 kalendárne mesiace, resp. iný počet mesiacov rovnajúci sa dĺžke štandardného reportovacieho obdobia) znížená o sumu nevyčerpaných prostriedkov z 50% sumy prvého preddavku, pričom za nevyčerpané prostriedky sa považujú tie, ktoré neboli  zúčtované, podložené účtovným dokladom, podpornou dokumentáciou a výpisom z účtu, neboli zo strany sprostredkovateľa schválené v rámci čiastkových PIR, resp. boli vrátené konečným prijímateľom/príjemcom pomoci na účty sprostredkovateľa, resp. výdavky, ktoré neboli schválené NKB alebo PO. Suma nultého a prvého preddavku nezúčtovaná v čase predloženia žiadosti o druhý preddavok v  PIR môže byť doplnená len do výšky 40 % z NFP vyplývajúceho pre blokový grant z tejto Zmluvy,
•	výška tretieho a ďalších preddavkov je stanovená ako suma deklarovaná v OOV na nasledujúce reportovacie obdobie (3 kalendárne mesiace, resp. iný počet mesiacov, ak to vyplýva z platnej PIP) znížená o sumu prostriedkov, ktoré bolo sprostredkovateľovi poskytnuté preddavkami s výnimkou posledného preddavku a neboli zúčtované v PIR,
•	Výška posledného preddavku požadovaného vtedy, keď suma kumulatívne zúčtovaných prostriedkov prostredníctvom PIR prekročí 60 % NFP, je stanovená ako doplnok do výšky NFP vyplývajúceho z tejto Zmluvy bez použitia vzorca aplikovaného na výpočet druhého, tretieho a následných preddavkov. Suma doteraz poskytnutých preddavkov nezúčtovaných v PIR  môže byť doplnená len do výšky 40 % z NFP.
18)	NKB po registrácii žiadosti o ďalší preddavok vykoná overenie formálnej správnosti predloženej žiadosti vrátane príloh vplývajúcich zo Zmluvy a z aktuálnej Príručky, resp. z iného usmernenia NKB, a to v lehote 10 pracovných dní od doručenia žiadosti na sekretariát NKB. V prípade nedostatkov vyplývajúcich z overenia formálnej správnosti NKB písomnou formou vyzve sprostredkovateľa k doplneniu žiadosti o ďalší preddavok a v prípade závažných nedostatkov alebo nedoplnenia požadovaných údajov v stanovenom čase, žiadosť o ďalší preddavok zamietne. 
19)	Ak bude predložená žiadosť o ďalší preddavok vyhodnotená ako úplná, lehoty vyplývajúce pre NKB sa počítajú odo dňa jej doručenia na sekretariáte NKB. NKB následne:
a)	overí zrealizovanie deklarovaných výdavkov na základe prijatej PIR a ďalších príloh vyplývajúcich zo Zmluvy a z Príručky, prípadne overením na mieste u sprostredkovateľa, resp. konečného prijímateľa/príjemcu pomoci.
b)	skontroluje žiadosť o ďalší preddavok, ktorej súčasťou je OOV na nasledujúce reportovacie obdobie. NKB overuje reálnosť žiadosti o ďalší preddavok vrátane OOV z pohľadu aktuálneho PIP a schváleného stavu kumulatívneho čerpania prostriedkov a pristúpi k definovaniu výšky ďalšieho preddavku, pričom môže požadovanú sumu znížiť o neoprávnené výdavky uvedené v PIR. Nakoľko PIP predstavuje indikatívny plán implementácie a realizácie výdavkov v rámci blokového grantu, OOV nemusí byť v súlade s PIP. 
c)	po overení PIR a kontrole žiadosti o ďalší preddavok vrátane OOV žiadosť o ďalší preddavok:
•	schváli;
•	schváli v zníženej sume;
•	pozastaví schvaľovanie žiadosti o ďalší preddavok;
•	zamietne. 
V druhom prípade môže NKB pristúpiť k vyradeniu určitých výdavkov z PIR, ktoré nie sú oprávnené, alebo nie sú adekvátne dokladované. 
20)	NKB v prvých dvoch prípadoch v lehote 30 pracovných dní odo dňa doručenia úplnej žiadosti o ďalší preddavok zaregistruje žiadosť v systéme ISUF, pričom použije dátum jej doručenia. Zároveň v lehote 30 pracovných dní odo dňa registrácie úplnej žiadosti o ďalší preddavok samostatne registruje PIR v systéme ISUF. NKB použije dátum doručenia žiadosti na sekretariát NKB. 
21)	NKB predkladá na sekretariát PO schválenú žiadosť o ďalší preddavok vrátane OOV v origináli spolu s PIR  v lehote 30 pracovných dní odo dňa doručenia úplnej žiadosti o ďalší preddavok na sekretariát NKB. NKB zodpovedá za identickosť elektronickej a papierovej verzie žiadosti o ďalší preddavok vrátane OOV a PIR postúpenej na PO. Zároveň v rámci tej istej lehoty zasiela elektronickou formou sprostredkovateľovi a na kópiu PO oznámenie o schválení žiadosti o ďalší preddavok a jej postúpení na PO. V prípade schválenia v zníženej sume, pozastavenia schvaľovania žiadosti o ďalší preddavok, resp. neschválenia informuje aj o dôvodoch takéhoto postupu.
22)	V prípade, ak sprostredkovateľovi vznikol nárok na vyplatenie ďalšieho preddavku, NKB prostredníctvom platobného orgánu zabezpečí zaslanie platobného príkazu na nenávratný finančný príspevok, resp. jeho časť Štátnej pokladnici do 50 pracovných dní odo dňa doručenia úplnej žiadosti o ďalší preddavok na NKB. Za deň doručenia úplnej žiadosti o ďalší preddavok sa považuje deň registrácie úplnej žiadosti o ďalší preddavok na NKB. 
23)	V prípade, ak NKB alebo PO neschválil PIR vo výške oprávnených výdavkov deklarovaných sprostredkovateľom, sprostredkovateľ upraví výšku oprávnených výdavkov v zmysle zistení NKB, resp. PO. Sprostredkovateľ následne v lehote 5 pracovných dní od doručenia oznámenia od NKB, resp. PO o znížení, resp. zamietnutí PIR predkladá upravenú PIR v elektronickej a papierovej forme na sekretariát NKB. Lehota NKB a PO na spracovanie a schválenie PIR upravenej sprostredkovateľom sa rovná 5 pracovným dňom od predloženia upravenej PIR na sekretariát NKB, resp. PO. 
24)	Výdavok, ktorý nebol sprostredkovateľom deklarovaný v PIR za zúčtovacie obdobie, v ktorom bol uhradený, môže sprostredkovateľ zahrnúť do PIR za obdobie, v ktorom je tento výdavok na základe podpornej dokumentácie v zmysle Zmluvy a Príručky možné zúčtovať a deklarovať ÚFM. Sprostredkovateľ zároveň v sprievodnom liste uvedie dôvody, prečo je tento výdavok dodatočne zúčtovaný v reportovacom období aktuálnej PIR.
25)	Postup podľa bodov 12. - 23. sa uplatňuje až do okamihu dosiahnutia 100 % výšky nenávratného finančného príspevku. 
26)	Sprostredkovateľ v lehote 30 pracovných dní od postúpenia elektronického formulára Správy o ukončení projektu (ďalej len „PCR“) prekladá NKB žiadosť o zúčtovanie blokového grantu v rámci PCR za celý blokový grant. V odôvodnených prípadoch je možné túto lehotu predĺžiť na 2 kalendárne mesiace od ukončenia oprávnenej doby realizácie blokového grantu. Sprostredkovateľ pred vypracovaním PCR spracuje čiastkové žiadosti  konečných prijímateľov/príjemcov pomoci v rámci blokového grantu o záverečnú platbu a čiastkové PCR konečných prijímateľov/príjemcov pomoci v rámci blokového grantu a následne prevedie prostriedky predplatenia konečným prijímateľom/príjemcom pomoci. 
27)	NKB vykoná overenie formálnej správnosti žiadosti o zúčtovanie blokového grantu, PCR a ďalších príloh vplývajúcich z tejto Zmluvy a z Príručky, a to v lehote 5 pracovných dní odo dňa jej doručenia. NKB v prípade nedostatkov vyplývajúcich z overenia formálnej správnosti písomnou formou vyzve sprostredkovateľa k doplneniu žiadosti o zúčtovanie blokového grantu a PCR a v prípade závažných nedostatkov alebo nedoplnenia požadovaných údajov v stanovenom čase žiadosť o zúčtovanie blokového grantu a PCR zamietne. Ak bude žiadosť o zúčtovanie blokového grantu a PCR vrátane ďalších príloh vyhodnotená ako úplná, lehoty vyplývajúce pre NKB sa počítajú odo dňa jej doručenia na sekretariát NKB. 
28)	NKB overí vecnú realizáciu blokového grantu vrátane podprojektov a zrealizovanie deklarovaných výdavkov na základe PCR a ďalších príloh vyplývajúcich zo Zmluvy a z Príručky predložených sprostredkovateľom, prípadne overením na mieste u sprostredkovateľa, resp. konečných prijímateľov/ príjemcov pomoci. NKB následne žiadosť o zúčtovanie blokového grantu a PCR:
•	schváli; 
•	schváli v zníženej sume;
•	pozastaví schvaľovanie žiadosti o zúčtovanie blokového grantu a PCR;
•	zamietne. 
V druhom prípade môže NKB pristúpiť k vyradeniu určitých výdavkov z PCR, ktoré nie sú oprávnené, alebo nie sú adekvátne dokladované. 
29)	NKB v prvých dvoch prípadoch v lehote 30 pracovných dní odo dňa doručenia úplnej žiadosti o zúčtovanie blokového grantu a PCR na sekretariát NKB zaregistruje žiadosť o zúčtovanie blokového grantu na základe predloženej PCR v systéme ISUF, pričom použije dátum jej doručenia na NKB. Zároveň v lehote 30 pracovných dní od doručenia predkladá žiadosť o zúčtovanie blokového grantu a PCR v origináli platobnému orgánu. NKB zodpovedá za identickosť elektronickej a papierovej verzie žiadosti o zúčtovanie blokového grantu a PCR postúpenej na PO. Zároveň v rámci tej istej lehoty zasiela elektronickou formou sprostredkovateľovi a na kópiu PO oznámenie o schválení žiadosti o zúčtovanie blokového grantu a PCR v požadovanej alebo v zníženej sume a postúpení na PO, zamietnutí alebo pozastavení schvaľovania. NKB v prípade schválenia v zníženej sume, pozastavenia schvaľovania žiadosti o zúčtovanie blokového grantu a PCR, resp. neschválenia informuje aj o dôvodoch takéhoto postupu.
30)	V prípade, ak NKB a následne PO alebo ÚFM neschváli žiadosť o zúčtovanie blokového granut a PCR pre konkrétny blokový grant s finančným dopadom na sprostredkovateľa, zašle NKB sprostredkovateľovi žiadosť o vrátenie finančných prostriedkov. 

4 Vrátenie NFP alebo jeho časti od sprostredkovateľa

Článok č. 
Vrátenie NFP alebo jeho časti od sprostredkovateľa

(1)	Sprostredkovateľ je povinný vrátiť poskytnutý NFP alebo jeho časť, ktorý mu NKB prostredníctvom PO poskytol na úhradu výdavkov na riadenie blokového grantu, resp. sprostredkovateľ je povinný vrátiť príjem/výnos z poskytnutého NFP alebo jeho časti v nasledovných prípadoch:
a)	ak sprostredkovateľ nevyčerpal poskytnutý NFP alebo jeho časť na základe tejto Zmluvy,
b)	ak sprostredkovateľovi bol poskytnutý NFP alebo jeho časť z titulu mylnej platby,
c)	ak sprostredkovateľ porušil povinnosti stanovené v tejto Zmluve a porušenie povinnosti znamená porušenie finančnej disciplíny v zmysle § 31 ods. 1 písm. a), b), c), d) zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov,
d)	ak to určí NKB, sprostredkovateľ vráti poskytnutý NFP alebo jeho časť , ak sprostredkovateľ porušil ustanovenia právnych predpisov SR alebo ES alebo povinnosti stanovené v tejto Zmluve a porušenie povinnosti znamená nezrovnalosť a nejde o porušenie finančnej disciplíny podľa písm. c) tohto odseku; vzhľadom na skutočnosť, že spôsobenie nezrovnalosti zo strany sprostredkovateľa sa považuje za také porušenie podmienok poskytnutia NFP, s ktorým sa spája povinnosť vrátenia NFP alebo jeho časti, v prípade, ak sprostredkovateľ takýto NFP alebo jeho časť nevráti postupom stanoveným v odsekoch 2 až 5, bude sa na toto porušenie podmienok tejto Zmluvy aplikovať ustanovenie druhej vety § 31 ods. 7 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov,
e)	ak sprostredkovateľ v rámci blokového grantu počas realizácie podprojektu vykázal príjem vytvorený z podprojektu a s tým súvisí povinnosť vrátenia tohto príjmu v zmysle Podrobných ustanovení o oprávnenosti výdavkov, alikvotný podiel prostriedkov preplatenia FM EHP/NFM zo štátneho rozpočtu je príjmom osobitného účtu Ministerstva financií SR a tieto prostriedky je možné využiť na ďalšie financovanie individuálnych projektov, resp. blokových grantov,
f)	za predpokladu, že formou preddavku poskytnutý NFP alebo jeho časť je úročený a sprostredkovateľovi vznikol výnos a/alebo konečnému prijímateľovi vznikol výnos podľa článku X, odseku 4 tejto Zmluvy (doplní NKB po očíslovaní článkov Zmluvy),
g)	iných, ak na základe Zmluvy vyplýva povinnosť sprostredkovateľovi vrátiť NFP alebo jeho časť.

(2)	NKB v jednotlivých prípadoch vrátenia poskytnutého NFP alebo jeho časti uvedeného v ods. 1 okrem písm. e) a f) zašle sprostredkovateľovi „Žiadosť o vrátenie finančných prostriedkov“ na aktuálnom predpísanom formulári, ktorý je stanovený usmernením platobného orgánu, aby odviedol poskytnutý NFP alebo jeho časť v lehote do 15 pracovných dní odo dňa doručenia tejto žiadosti. V žiadosti NKB oznámi sprostredkovateľovi, akú časť poskytnutého NFP alebo jeho časti je povinný odviesť v členení podľa zdrojov v zmysle článku (doplní NKB po očíslovaní článkov Zmluvy) tejto Zmluvy a zároveň určí čísla účtov, na ktoré je sprostredkovateľ povinný odviesť uvedený NFP alebo jeho časť. V prípade vzniku povinnosti vrátenia príjmu alebo výnosu podľa ods. 1 písm. e) a f) tohto článku, je sprostredkovateľ povinný vrátiť príjem alebo výnos na účet a spôsobom určeným NKB do 31. januára roku nasledujúceho po roku, v ktorom bol príjem vytvorený, alebo v ktorom vznikol výnos. V prípade, že sprostredkovateľ príjem alebo výnos riadne a včas nevráti, NKB bude postupovať rovnako ako v prípade povinnosti vrátenia NFP alebo jeho časti vzniknutej podľa ods. 1 písm. a) až ) d) a g) tohto článku.   
(3)	Sprostredkovateľ je povinný v lehote do 7 pracovných dní odo dňa uskutočnenia platby oznámiť NKB vrátenie NFP alebo jeho časti na aktuálne platnom formulári „Oznámenie o vysporiadaní finančných vzťahov“, ktorý je stanovený usmernením platobného orgánu. Prílohou „Oznámenia o vysporiadaní finančných vzťahov“ je výpis z bankového účtu, dokumentujúci realizáciu uskutočnenej platby. NKB postúpi do 5 pracovných dní odo dňa doručenia kópiu oznámenia o vysporiadaní finančných vzťahov platobnému orgánu, ktorému bol v tomto prípade NFP alebo jeho časť  pripísaný na účet.
(4)	Ak sprostredkovateľ v stanovenej lehote neodvedie NFP alebo jeho časť určený v žiadosti o vrátenie finančných prostriedkov, NKB oznámi neodvedenie NFP alebo jeho časti určeného v žiadosti o vrátenie finančných prostriedkov, ak ide o  porušenie finančnej disciplíny príslušnej správe finančnej kontroly, ako podnet na začatie správneho konania. 
(5)	Sprostredkovateľ je povinný vrátiť NFP alebo jeho časť na účty uvedené v žiadosti o vrátenie finančných prostriedkov, resp. v právoplatnom rozhodnutí v správnom konaní, s použitím identifikátorov platieb. Ak ide o odvod, penále a pokutu za porušenie finančnej disciplíny pri nakladaní s NFP alebo jeho časťou právnickou osobou alebo fyzickou osobou, tieto sú príjmom príslušného druhu rozpočtu verejnej správy, z ktorého bol poskytnutý, t. j. je príjmom štátneho rozpočtu. Tieto prostriedky sú vrátené na príslušné účty správy finančnej kontroly.